# Ailyn

### De Viquipèdia

Ailyn és nom artístic de Pilar Giménez García, una cantant espanyola nascuda el 29 de maig del 1982 a Esplugues de Llobregat. Es va donar a conèixer com a component del grup Charm, però se'n va separar per seguir la seva carrera en solitari, primerament sota el nom d'An Ling i ara com a Ailyn.

## [edita] Els seus inicis

El talent musical de la Pilar el va descobrir la seva mare, en veure que la seva filla era capaç de tocar en un teclat totes les cançons que escoltava només d'orella amb tan sols dos anys. Havia heretat, doncs, el talent musical de gairebé tota la seva família materna. La seva trajectòria musical va començar als 11 anys a l'escola: a la classe d'anglès, un professor va posar una cançó de la Mariah Carey i, un cop a casa, la Pilar va començar a cantar-la; va ser llavors que la seva família es va adonar del talent que tenia com a cantant. Als 15 anys es va matricular a l'Escuela Albéniz, d'Esplugues, per estudiar solfeig i cant clàssic.

El seu debut professional va tenir lloc a l'any 2002 a Cornellà de Llobregat, durant la desfilada de moda que cada any s'hi celebra per tal de recaptar fons per als malalts d'Alzheimer. D'aleshores ençà cada any hi ha col·laborat amb les seves cançons.

## [edita] Charm

El seu primer contracte discogràfic va ser com a component del grup femení Charm, sota el segell d'Orange Music. El disc, Konnichi wa!, va tenir tant d'èxit en el món otaku que fins i tot en van treure un senzill anomenat "Ese chico". Després d'aquest èxit, va decidir d'anar per lliure sota el nom d'An Ling, i va començar a gravar temes en solitari.

## [edita] 2003/2005: An Ling en solitari

L'any 2003 va gravar Melodies of Life, disc del qual en va treure un doble senzill, "End roll / Yume miru shoujo ja irarenai". L'àlbum recollia les millors cançons d'anime, però el seu llançament va ser digital: només es podia aconseguir per descàrrega a la seva web. Un any després, el 2004, va publicar Ya nada queda, un disc que contenia temes de pop nacional i internacional. També va ser llançat a través d'internet, amb el seu senzill corresponent: "Beautiful".

El 2005 va ser un any força més intens. El setembre va participar al Festival Internacional de Música Pop "Canzioni dal Mondo" com a representant d'Espanya i va arribar a ser una dels deu finalistes. El mes d'octubre se li va concedir la "Tabaiba de Plata" a la millor interpretació en la cinquena edició del "Festival Internacional de la Canción de las Islas Canarias", i a finals de mes va llançar el seu tercer àlbum digital, Eyes on me, amb el senzill "Akatsuki no kuruma". El disc contenia els seus temes d'anime preferits. Alhora, va sortir un paquet d'edició limitada anomenat Discography, en el qual s'hi trobaven els seus tres primers CDs en solitari.

El 25 de desembre va sortir "Noche de paz", un senzill amb tres cançons de Nadal publicat com a regal per als seus fans, i el 31 de desembre va publicar Parte de mí, un disc que recollia temes en solitari de quan formava part de les Charm, alguna demo i algun tema inèdit. La pretensió d'aquest disc era la de tancar l'etapa "An Ling" per renéixer el 2006 com a Ailyn, amb alguns canvis més.

## [edita] Un nou estil: la nova Ailyn

Amb el senzill "Siente la vida", de ritmes llatins i estiuencs, Pilar va reaparèixer sota el nom d'Ailyn com a proposta per representar Eurovisió. Malgrat que no va ser seleccionada, va seguir gravant alguns temes.

El seu nou disc, Melodia eterna, va veure la llum el 8 de juny amb motiu del Saló del Còmic de Barcelona. L'àlbum conté adaptacions de la famosa sèrie d'animació japonesa Sailor Moon. El primer senzill, "Una flor en la tempestad", va ser llançat, temps després, per internet. N'incloïa diverses versions i fins i tot un videoclip, creat pel seu equip. A l'estiu va participar d'extra al videoclip "Assim Chegaremos La", de la cantant Lua.

El seu següent projecte va ser un àlbum recopilatori, "Learning to Fly", on s'hi recollien els seus anteriors singles (inclosos temes dels seus àlbums i dues cançons noves). El primer single del disc és la dolça balada "We belong together".

Al XII Saló del Manga, celebrat a la Farga de l'Hospitalet, va eixir el seu segon disc comercial, "Passion", que és realment el setè àlbum. El disc conté adaptacions al castellà de les millors cançons del panorama japonès, i inclou estils com el R&B, el pop, el dance, el pop-rock o les balades. El concert de presentació, celebrat diumenge a la tarda al mateix recinte, va ser tot un èxit, tant, que va acaparar l'atenció de tot el recinte de la Farga. El primer senzill de l'àlbum és "Passion", de la BSO del videojoc "Kingdom Hearts 2".

El mes de novembre, va obtenir la "Tabaiba d'Or" del festival de la cançó de les Illes Canàries amb la cançó "Puedo sentir", inclosa al disc. Per celebrar-ne l'èxit, la cançó s'ha convertit en el seu segon senzill.

## [edita] Discografia

2003:

- Àlbum Melodies of Life
- Senzill "End Roll / Yume miru shoujo ja irarenai"

2004:

- Àlbum Ya nada queda
- Senzill "Beautiful"

2005:

- Àlbum Eyes on Me
- Senzill "Akatsuki no kuruma"
- Pack Discography
- Senzill "Noche de paz"
- Àlbum Parte de mí

2006:

- Senzill "Siente la vida"
- Àlbum Melodía eterna
- Senzill "Una flor en la tempestad"
- Senzill "We belong together"
- Àlbum "Learning to fly"
- Àlbum "Passion"
- Senzill "Passion"
- Senzill "Puedo sentir"

## [edita] Enllaços externs

- Pàgina oficial de l'Ailyn
- Anunci del single "Noche De Paz"

Obtingut de "http://ca.wikipedia.org../../../a/i/l/Ailyn.html"

Categoria: Cantants catalans

##### Views

- Article
- Discussió
- Revisió actual

##### Cerca

##### En altres llengües

- English
- Español
- Français